SET ปิดเช้าบวก 1 จุด รับแรงหนุน “ฟันด์โฟลว์” ไหลเข้าต่อเนื่อง
SET ปิดเช้าบวก 1 จุด รับแรงหนุน “ฟันด์โฟลว์” ไหลเข้าต่อเนื่อง แนวโน้มช่วงบ่ายคาดผันผวน ให้แนวรับที่ 1,695-1,700 จุด และ แนวต้าน 1,718-1,724 จุด
18 ก.พ. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ดัชนีตลาดหุ้นไทยช่วงเช้าที่ผ่านมาแกว่งไซด์เวย์ โดยเปิดตลาดมาก็เคลื่อนไหวอยู่ในแดนลบ ปัจจัยลบจากความกังวลต่อสถานการณ์ความตึงเครียดระหว่างรัสเซียและยูเครน หลังประธานาธิบดีโจ ไบเดน กล่าวว่า ขณะนี้มีความเสี่ยงสูงมากที่รัสเซียจะทำการโจมตียูเครน
ขณะเดียวกันดัชนีดาวโจนส์ฟิวเจอร์ ดีดตัวขึ้น ขานรับรายงานข่าวรัฐมนตรีกระทรวงการต่างประเทศของสหรัฐและรัสเซียได้ตกลงที่จะเจรจากันในสัปดาห์หน้า ช่วยให้นักลงทุนคลายความกังวลเกี่ยวกับสถานการณ์ตึงเครียดในยูเครน ทำให้ดัชนีตลาดหุ้นไทยพลิกกลับเป็นบวกตาม ขณะที่ตลาดหุ้นอื่นในภูมิภาคเอเชียเช้าที่ผ่านมาส่วนใหญ่เคลื่อนไหวอยู่ในแดนลบ
สำหรับแนวโน้มการลงทุนช่วงบ่าย นายกิติชาญ กล่าวว่า ตลาดฯ น่าจะยังผันผวน จากข่าวที่เข้ามา โดยเฉพาะข่าวของรัสเซียและยูเครน โดยแนะติดตามการเคลื่อนไหวของตลาดหุ้นยุโรป และดัชนีดาวโจนส์ฟิวเจอร์ อย่างไรก็ตามตลาดหุ้นไทยน่าจะยังได้แรงหนุนจากแรงซื้อของนักลงทุนต่างชาติ ซึ่งน่าจะช่วยพยุงไม่ให้หลุดต่ำกว่า 1,695 จุด ให้แนวรับไว้ที่ 1,695-1,700 จุด และ แนวต้าน 1,718-1,724 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
KBANK มูลค่าการซื้อขาย 3,455.40 ล้านบาท ปิดที่ 171.50 บาท เพิ่มขึ้น 1.00 บาท
TRUE มูลค่าการซื้อขาย 2,434.66 ล้านบาท ปิดที่ 5.50 บาท เพิ่มขึ้น 0.35 บาท
PTTGC มูลค่าการซื้อขาย 2,164.52 ล้านบาท ปิดที่ 55.00 บาท ลดลง 1.25 บาท
PTT มูลค่าการซื้อขาย 1,535.57 ล้านบาท ปิดที่ 39.75 บาท ลดลง 0.25 บาท
BBL มูลค่าการซื้อขาย 1,426.18 ล้านบาท ปิดที่ 144.50 บาท ลดลง 0.50 บาท